b'\n_START_ARTICLE_\nRinnat\n_START_PARAGRAPH_\nRinnat ovat naisen nis\xc3\xa4t. Rintoja on normaalisti kaksi, ja ne sijaitsevat rintakeh\xc3\xa4n p\xc3\xa4\xc3\xa4ll\xc3\xa4. Rinnat kehittyv\xc3\xa4t murrosi\xc3\xa4ss\xc3\xa4 estrogeenin vaikutuksesta. Rinnoista erittyy rintamaitoa, ja nainen voi imett\xc3\xa4\xc3\xa4 rinnoillaan. Rinnoilla on monissa kulttuureissa my\xc3\xb6s seksuaalinen merkitys.\n_START_SECTION_\nRakenne\n_START_PARAGRAPH_\nRinta koostuu rasvakudoksesta ja maitorauhasesta, jossa on 15\xe2\x80\x9325 erillist\xc3\xa4 pikkurauhasta eli lohkoa. Rasvakudos ja maitorauhanen kiinnittyv\xc3\xa4t rintakeh\xc3\xa4n sein\xc3\xa4m\xc3\xa4\xc3\xa4n rintalihaksen p\xc3\xa4\xc3\xa4lle sidekudoksen avulla. Rauhasrakkuloissa eli alveoleissa muodostuu maitoa. Lohkojen rauhastiehyet yhtyv\xc3\xa4t maitotiehyiksi, jotka avautuvat rinnan p\xc3\xa4\xc3\xa4ss\xc3\xa4 olevaan n\xc3\xa4nniin maitopoukaman kautta. N\xc3\xa4nni\xc3\xa4 ymp\xc3\xa4r\xc3\xb6i n\xc3\xa4nnipiha. N\xc3\xa4nniss\xc3\xa4 ja n\xc3\xa4nnipihassa on melaniinia, hikirauhasia, talirauhasia sek\xc3\xa4 n\xc3\xa4nnipiharauhasia, jotka ovat hikirauhasten ja maitorauhasten v\xc3\xa4limuoto.\n_START_SECTION_\nKoko ja muoto\n_START_PARAGRAPH_\nRintojen koon ja muodon ratkaisevat ensisijaisesti kehon rasvaprosentti ja lis\xc3\xa4ksi perint\xc3\xb6tekij\xc3\xa4t. Naisilla, joilla on suuret rinnat on yleens\xc3\xa4 korkeampi estrogeenitaso._NEWLINE_Rinta painaa keskim\xc3\xa4\xc3\xa4rin noin puoli kiloa, ja sen tilavuus on noin 560 millilitraa. Rintojen keskim\xc3\xa4\xc3\xa4r\xc3\xa4inen kokoero on noin 40 millilitraa. Kuukautiskierron aikana rinnan tilavuus vaihtelee noin 14 prosenttia nesteen kertymisen ja solujen kasvun johdosta._NEWLINE_Rinnat ovat yleens\xc3\xa4 erikokoiset ja ep\xc3\xa4symmetriset. Useimmiten suurempi on syd\xc3\xa4men p\xc3\xa4\xc3\xa4ll\xc3\xa4 oleva rinta. Joskus rintojen v\xc3\xa4linen kokoero voi olla jopa kolminkertainen tai useita kuppikokoja._NEWLINE_Naisten rintaliivien koko eli kuppikoko m\xc3\xa4\xc3\xa4ritell\xc3\xa4\xc3\xa4n kahdella komponentilla, rintojen alapuolisen ymp\xc3\xa4rysmitan mukaan ja rintojen alapuolisen ymp\xc3\xa4rysmitan ja rintojen ymp\xc3\xa4ryksen erotuksen mukaan. Rintojen alapuolisen ymp\xc3\xa4rysmitan koko voi vaihdella suuresti noin v\xc3\xa4lill\xc3\xa4 55\xe2\x80\x93100 ja erotus ilmoitetaan kirjaimilla, miss\xc3\xa4 aakkosten alkup\xc3\xa4\xc3\xa4st\xc3\xa4 loppua kohti suuruus kasvaa. A-kuppia pienemm\xc3\xa4t koot ilmoitetaan AA tai AAA._NEWLINE_Pienill\xc3\xa4 rinnoilla voi imett\xc3\xa4\xc3\xa4  yht\xc3\xa4 hyvin kuin isoillakin. Pienill\xc3\xa4 rinnoilla on joitain terveyshy\xc3\xb6tyj\xc3\xa4 isoihin n\xc3\xa4hden. Ne eiv\xc3\xa4t aiheuta niska-hartiakipuja kuten isot rinnat. Pienist\xc3\xa4 rinnoista on helpompi havaita kyhmyt kuin isoista, ja my\xc3\xb6s rintasy\xc3\xb6p\xc3\xa4riski on niiss\xc3\xa4 pienempi kuin isoissa rinnoissa. Toisaalta useimpien ihmisten uskotaan arvostavan isoja rintoja enemm\xc3\xa4n kuin pieni\xc3\xa4. Rintojaan voikin suurentaa korjausleikkauksilla esteettisist\xc3\xa4 syist\xc3\xa4. Suomessa leikkaus voidaan maksaa julkisista varoista siin\xc3\xa4 tapauksessa, ett\xc3\xa4 rintojen ep\xc3\xa4symmetria aiheuttaa fyysist\xc3\xa4 vaivaa. My\xc3\xb6s vaivoja aiheuttavat suuret rinnat voi pienennytt\xc3\xa4\xc3\xa4 julkisen terveydenhuollon kautta.\n_START_SECTION_\nTyt\xc3\xb6ill\xc3\xa4\n_START_PARAGRAPH_\nRinnat kehittyv\xc3\xa4t murrosi\xc3\xa4ss\xc3\xa4, ja rintojen kehityksen alku onkin usein tyt\xc3\xb6n murrosi\xc3\xa4n alkamisen ensimm\xc3\xa4inen merkki. Rintarauhanen alkaa kehitty\xc3\xa4 useimmilla tyt\xc3\xb6ill\xc3\xa4 8\xe2\x80\x9313 vuoden i\xc3\xa4ss\xc3\xa4. T\xc3\xa4m\xc3\xa4 rinnan kehityksen alkuvaihe eli nuppuaste ilmaantuu suomalaisilla tyt\xc3\xb6ill\xc3\xa4 keskim\xc3\xa4\xc3\xa4rin 10,8-vuotiaana. Yhdysvalloissa rintojen kasvun keskim\xc3\xa4\xc3\xa4r\xc3\xa4inen alkamisik\xc3\xa4 vuonna 1997 oli valkoisilla tyt\xc3\xb6ill\xc3\xa4 9,8 vuotta ja afroamerikkalaisilla tyt\xc3\xb6ill\xc3\xa4 8,8 vuotta. Ik\xc3\xa4 pienenee l\xc3\xa4nsimaissa koko ajan, osaksi ylipainon yleistymisen johdosta. Rintojen murrosi\xc3\xa4n kasvuprosessi kest\xc3\xa4\xc3\xa4 3\xe2\x80\x935 vuoden ajan. Rintojen kasvun aikataulun ja niiden lopullisen muodon m\xc3\xa4\xc3\xa4r\xc3\xa4\xc3\xa4v\xc3\xa4t perint\xc3\xb6tekij\xc3\xa4t. Rintojen kasvun saa aikaan l\xc3\xa4hinn\xc3\xa4 estrogeenihormoni._NEWLINE_Aluksi n\xc3\xa4nnien alle ilmaantuvat kovat hernem\xc3\xa4iset kyhmyt, jotka alkavat turvota rinnoiksi, kun rintarauhaskudos lis\xc3\xa4\xc3\xa4ntyy. N\xc3\xa4nnit ja n\xc3\xa4nnipiha nousevat omaksi kummukseen. Samalla n\xc3\xa4nnit tummenevat ja kasvavat. Rinnat saattavat kasvuvaiheen aikana olla eripariset ja muistuttaa pieni\xc3\xa4 p\xc3\xa4\xc3\xa4ryn\xc3\xb6it\xc3\xa4. Rintojen kasvaessa n\xc3\xa4nnipihakumpu laskee n\xc3\xa4nni\xc3\xa4 lukuun ottamatta takaisin muun rinnan tasolle.\n_START_SECTION_\nAikuisilla naisilla\n_START_PARAGRAPH_\nMy\xc3\xb6s kuukautisten ja raskausajan voimakas estrogeenien eritys kasvattaa maitorauhasten k\xc3\xa4yt\xc3\xa4vi\xc3\xa4 ja niit\xc3\xa4 ymp\xc3\xa4r\xc3\xb6iv\xc3\xa4\xc3\xa4 rasvakudosta. Lis\xc3\xa4ksi ehk\xc3\xa4isypillereiss\xc3\xa4 ja muissa ehk\xc3\xa4isyvalmisteissa oleva estrogeeni voi kasvattaa rintoja. Muita maitorauhasen kasvuun vaikuttavia hormoneja ovat esimerkiksi progesteroni, glukokortikoidit, insuliini ja kasvuhormoni._NEWLINE_Naisen el\xc3\xa4m\xc3\xa4n aikana h\xc3\xa4nen rintojensa koko ja muoto voivat vaihdella suurestikin. Vanhetessa ja imetyksen j\xc3\xa4ljilt\xc3\xa4 rinnat voivat alkaa roikkua. Vaihdevuosien j\xc3\xa4lkeen rauhasrakkulat h\xc3\xa4vi\xc3\xa4v\xc3\xa4t ja rauhastiehyet v\xc3\xa4henev\xc3\xa4t.\n_START_SECTION_\nPojilla ja miehill\xc3\xa4\n_START_PARAGRAPH_\nPojilla ja miehill\xc3\xa4 ei juurikaan ole maitorauhasrakkuloita. Monilla nuorilla miehill\xc3\xa4 rintojen kasvua kuitenkin esiintyy liev\xc3\xa4n\xc3\xa4 ja ohimenev\xc3\xa4n\xc3\xa4 normaalina ilmi\xc3\xb6n\xc3\xa4. Miehen rintojen kasvua kutsutaan gynekomastiaksi. Aikuisella miehell\xc3\xa4 se liittyy yleens\xc3\xa4 erilaisiin hormonituotantoon vaikuttaviin sairauksiin tai l\xc3\xa4\xc3\xa4kkeisiin. Vanhoilla miehill\xc3\xa4 rintojen kasvun syyn\xc3\xa4 on usein mieshormonin tuotannon v\xc3\xa4heneminen.\n_START_SECTION_\nTarkoitus\n_START_PARAGRAPH_\nOn esitetty useita teorioita siit\xc3\xa4, miksi rinnat ovat ihmislajilla kehittyneet sellaisiksi suurentuneiksi ja ulkoneviksi ruumiinosiksi kuin ovat. Jotkin teoriat korostavat rintojen biologista merkityst\xc3\xa4 ja toiset seksuaalista merkityst\xc3\xa4, ja n\xc3\xa4iden on my\xc3\xb6s katsottu voivan toimia yhteisvaikutuksessa. Yhden biologisen teorian mukaan rintojen rasvakudos toimii vararavintona, joka auttaa kest\xc3\xa4m\xc3\xa4\xc3\xa4n raskauden ja imetyksen rasitukset kylm\xc3\xa4ss\xc3\xa4 ilmastossa. Toisen teorian mukaan koska ihmisnaaraalla ei en\xc3\xa4\xc3\xa4 ole karvoitusta, vauvan on helpompi sy\xc3\xb6d\xc3\xa4 rintarangasta erill\xc3\xa4\xc3\xa4n olevasta rinnasta kuin pelk\xc3\xa4st\xc3\xa4 n\xc3\xa4nnist\xc3\xa4, joka on kiinni kylkiluussa. Kolmannen teorian mukaan ihmisvauvan litte\xc3\xa4t ja kuonottomat kasvot vaativat ulkonevan rinnan, jotta imetys onnistuisi. On my\xc3\xb6s arveltu, ett\xc3\xa4 koska ihmisvauva ei pysty kannattelemaan omaa p\xc3\xa4\xc3\xa4t\xc3\xa4\xc3\xa4n, reilusti ulkoneva rinta helpottaa vauvan sy\xc3\xb6tt\xc3\xa4mist\xc3\xa4. Seksuaalisuuteen liittyv\xc3\xa4n teorian mukaan rinnat ovat kehittyneet naisen seksuaalisen kypsyyden ja hedelm\xc3\xa4llisyyden merkeiksi, joiden perusteella miehet arvioivat potentiaalisia pariutumiskumppaneita.\n_START_SECTION_\nVaivoja\n_START_PARAGRAPH_\nRinta voi joskus tulehtua etenkin imetyksen aikana. Tulehtunut rinta on arka, punoittava ja kuumoittava. Rintatulehdus on yleens\xc3\xa4 vain toisessa rinnassa kerrallaan. Rintatulehdukseen liittyy usein korkeaa kuumetta ja flunssaista oloa. Rintatulehdus paranee yleens\xc3\xa4 itsest\xc3\xa4\xc3\xa4n mutta joskus se saattaa pitkitty\xc3\xa4._NEWLINE_Rintoihin ja n\xc3\xa4nneihin saattaa ilmaantua ihottumaa. N\xc3\xa4nnist\xc3\xa4 voi tihkua eritett\xc3\xa4 muulloinkin kuin raskauden tai imetyksen aikana. Hormonivaihtelut, huonosti istuvat rintaliivit, ruokavalio tai painonnousu voivat aiheuttaa rintoihin kipuja ja turvotusta. Rinnoissa esiintyy usein nesteen t\xc3\xa4ytt\xc3\xa4mi\xc3\xa4 rakkuloita, rasvapatteja tai muita hyv\xc3\xa4nlaatuisia kyhmyj\xc3\xa4. Tapaturman seurauksena rintoihin voi muodostua arpikudosta._NEWLINE_Vakavin rintojen terveysongelma on rintasy\xc3\xb6p\xc3\xa4. Se on yleisin naisten sy\xc3\xb6p\xc3\xa4, ja Suomessa siihen sairastuu joka kahdeksas nainen. Rintasy\xc3\xb6v\xc3\xa4st\xc3\xa4 parantumisen 5-vuotisennuste on nykyisin noin 90\xc2\xa0%. Hoitona on l\xc3\xa4hes aina leikkaus, jossa joskus poistetaan koko rinta. Rintasy\xc3\xb6p\xc3\xa4 voi paljastua mammografiassa eli rinnan r\xc3\xb6ntgenkuvauksessa, tai sen voi havaita nainen itse omatarkkailulla.\n_START_SECTION_\nSeksuaalinen merkitys\n_START_PARAGRAPH_\nMonet kertovat pit\xc3\xa4v\xc3\xa4ns\xc3\xa4 naisten rintoja naisellisina, kauniina ja seksuaalisesti vieh\xc3\xa4tt\xc3\xa4vin\xc3\xa4. T\xc3\xa4m\xc3\xa4 on nykyisin yleist\xc3\xa4 etenkin l\xc3\xa4nsimaissa. Monessa Afrikan kulttuurissa paljaat rinnat eiv\xc3\xa4t sen sijaan ole eroottisesti latautuneita, eik\xc3\xa4 rintoja peitet\xc3\xa4 kuten l\xc3\xa4nness\xc3\xa4._NEWLINE_Vuonna 2016 prahalaisten yliopistotutkijoiden tekem\xc3\xa4ss\xc3\xa4 monikansallisessa kyselyss\xc3\xa4 miehet kertoivat ihannoivansa ennen kaikkea kauniin muotoisia ja terhakoita rintoja. T\xc3\xa4m\xc3\xa4 ideaali p\xc3\xa4ti kaikissa kulttuureissa. Enemmist\xc3\xb6 miehist\xc3\xa4 piti eniten keskikokoisista rinnoista, mutta vastaajien mieltymyksiss\xc3\xa4 oli yksil\xc3\xb6llisi\xc3\xa4 eroja._NEWLINE_Naisen rinnat ovat erogeeninen alue, ja ne voivat olla herkk\xc3\xa4tuntoisemmat kuin naisen muut ruumiinosat. Naisen n\xc3\xa4nnit ovat herkemm\xc3\xa4t kuin miehen n\xc3\xa4nnit. Monet miehet hyv\xc3\xa4ilev\xc3\xa4t naisen rintoja seksin aikana ja kiihottuvat siit\xc3\xa4. Naisten suhtautuminen omien rintojensa hyv\xc3\xa4ilyyn vaihtelee: jotkut pit\xc3\xa4v\xc3\xa4t siit\xc3\xa4 ja voivat saavat siit\xc3\xa4 jopa orgasmin, mutta toiset eiv\xc3\xa4t pid\xc3\xa4 siit\xc3\xa4 lainkaan._NEWLINE_Naisen kiihottuessa h\xc3\xa4nen rintansa suurenevat, n\xc3\xa4nnipihat paisuvat, n\xc3\xa4nnit j\xc3\xa4ykistyv\xc3\xa4t sek\xc3\xa4 rintojen suonikuviot korostuvat. Orgasmin j\xc3\xa4lkeen rinnat palautuvat normaaliksi.\n_START_SECTION_\nKulttuurihistoriaa\n_START_PARAGRAPH_\nSuhtautuminen rintoihin on vaihdellut l\xc3\xa4nsimaisessa kulttuurissa historian aikana, kun ihanteet ja siveysk\xc3\xa4sitteet ovat muuttuneet. Esihistoriallisena aikana rinta ja imetys edustivat pyhytt\xc3\xa4, el\xc3\xa4m\xc3\xa4\xc3\xa4 ja luontoa, ja tuolta ajalta tunnetaan isorintaisia naisia esitt\xc3\xa4vi\xc3\xa4 veistoksia, jotka edustavat hedelm\xc3\xa4llisyytt\xc3\xa4. Kreikkalaisissa veistoksissa n\xc3\xa4kyy kreikkalainen "omenarintojen" kauneusihanne. Kreikkalaiset naiset kuitenkin yleens\xc3\xa4 peittiv\xc3\xa4t rintansa. Kreikkalaisten tarujen amatsonit olivat soturinaisia, jotka leikkasivat toisen rintansa pois pysty\xc3\xa4kseen k\xc3\xa4ytt\xc3\xa4m\xc3\xa4\xc3\xa4n aseita paremmin. Raamatussa on kohtia, joissa naisen rintoja ylistet\xc3\xa4\xc3\xa4n, mutta samalla siin\xc3\xa4 kehotetaan naisia peitt\xc3\xa4m\xc3\xa4\xc3\xa4n kehonsa muilta kuin aviomiehens\xc3\xa4 katseilta._NEWLINE_Keskiajan taiteessa rinnat olivat melko n\xc3\xa4kym\xc3\xa4tt\xc3\xb6miss\xc3\xa4. Imett\xc3\xa4v\xc3\xa4 Neitsyt Maria ilmestyi maalaustaiteeseen aiheeksi 1300-luvun alussa. Varhaisrenessanssin aikana ihailtiin pieni\xc3\xa4 ja py\xc3\xb6reit\xc3\xa4 rintoja. Renessanssin aikana naisten pukeutuminen vapautui ja he alkoivat korostaa rintojaan aikaisempaa rohkeammin kohottamalla niit\xc3\xa4 korseteilla tai liiveill\xc3\xa4. Italialaiset kurtisaanit saattoivat kulkea rinnat l\xc3\xa4hes paljaina. My\xc3\xb6s renessanssin taiteessa paljaita rintoja esiintyy runsaasti. Pieni\xc3\xa4 ja kiinteit\xc3\xa4 rintoja pidettiin yl\xc3\xa4luokkaisuuden merkkin\xc3\xa4, suuria ja maitoa tuottavia alemman luokan merkkin\xc3\xa4._NEWLINE_Imetykseen ja kookkaisiin rintoihin alettiin suhtautua my\xc3\xb6nteisesti Alankomaissa 1600-luvulla, ja aihe yleistyi my\xc3\xb6s taiteessa. Naiset k\xc3\xa4yttiv\xc3\xa4t Euroopassa 1700-luvulla rintoja korostavia korsetteja etenkin rokokoon aikaisessa Ranskan hovissa. Rintansa paljastaneesta naisesta tuli Ranskan vallankumouksen symboli, ja imett\xc3\xa4misest\xc3\xa4 tehtiin maassa kansalaisvelvollisuus. Viktoriaanisessa Englannissa 1800-luvulla rinnat piilotettiin, vaikka miehille tarkoitettu rintoja esittelev\xc3\xa4 pornografinen kuvasto samaan aikaan yleistyikin._NEWLINE_Naisten asujen kaula-aukot ovat kautta historian vaihdelleet hyvin avonaisista korkealle napitettuihin sen mukaan, kuinka paljon rintojen muotoja on kulloinkin haluttu paljastaa. Nykyisin yleiset rintaliivit keksittiin 1900-luvun taitteen aikoihin Euroopassa, ja 1930-luvulla rintaliiveist\xc3\xa4 oli kehitetty niin mukavat, ett\xc3\xa4 naiset omaksuivat ne laajasti k\xc3\xa4ytt\xc3\xb6\xc3\xb6n alusvaatteina. Sen j\xc3\xa4lkeen rintaliivien tuotekehitys on tuottanut erilaisia malleja ja toppauksia, joilla rinnat saadaan n\xc3\xa4ytt\xc3\xa4m\xc3\xa4\xc3\xa4n kauniimmilta tai suuremmilta._NEWLINE_1900-luvulla rintavia naisia esitt\xc3\xa4v\xc3\xa4t pin-up-kuvat yleistyiv\xc3\xa4t, ja isorintaisista elokuvat\xc3\xa4hdist\xc3\xa4 tuli suosittuja. Toisaalta etenkin 1920-luvulla ja 1960-luvulla pienirintaisuus oli muotia. Rinnat politisoituivat 1960-luvulta alkaen, kun naisten vapautusliikkeen kannattajat polttivat rintaliivej\xc3\xa4\xc3\xa4n ja esiintyiv\xc3\xa4t yl\xc3\xa4osattomissa uimarannoilla. 2000-luvulla paljasrintaisuutta on k\xc3\xa4ytt\xc3\xa4nyt poliittisena keinona ukrainalainen Femen-aktivistiryhm\xc3\xa4.'